กฎหมายภาษีที่ดิน จ่อให้ครม.เคาะ
&#8220;สมคิด&#8221; เซ็นกฎหมายภาษีที่ดินใหม่เข้า ครม.แล้ว ปัดตอบขยายเวลาคงแวต
19 เม.ย. 2559

“สมคิด” เซ็นกฎหมายภาษีที่ดินใหม่เข้า ครม.แล้ว ปัดตอบขยายเวลาคงแวต
นายสมคิด จาตุศรีพิทักษ์ รองนายกรัฐมนตรี เปิดเผยว่า ได้ลงนามเห็นชอบร่าง พ.ร.บ.ภาษีที่ดินและสิ่งปลูกสร้าง รวมถึงการปรับโครงสร้างภาษีเงินได้บุคคลธรรมดาเสนอให้คณะรัฐมนตรี (ครม.)เห็นชอบแล้ว ขึ้นอยู่กับเลขา ครม. ว่าจะบรรจุวาระให้ ครม.พิจารณาเมื่อไรเท่านั้น
“การเก็บภาษีที่ดินและสิ่งปลูกสร้างเป็นสิ่งดี ทำให้เกิดความยุติธรรมกับทุกฝ่าย” นายสมคิด กล่าว
อย่างไรก็ตาม นายสมคิดปฏิเสธตอบคำถามว่าจะมีการขยายเวลาการลดอัตราภาษีมูลค่าเพิ่ม หรือแวต จาก 10% เป็น 7% ที่จะสิ้นสุด 30 ก.ย. 2559 นี้ออกไปอีกเมื่อไร โดยนายสมคิด ระบุว่า ถามนอกเรื่องแล้ว
นายอภิศักดิ์ ตันติวรวงศ์ รมว.คลัง กล่าวว่า การเก็บภาษีที่ดินและสิ่งปลูกสร้างมีรายละเอียดที่ ครม.ต้องพิจารณาตัดสินใจ เพราะมีความเห็นจากหลายหน่วยงาน จึงยังไม่สามารถบอกได้ว่ารายละเอียดจะออกมาอย่างไร
ด้าน นายสมชัย สัจจพงษ์ ปลัดกระทรวงการคลัง กล่าวว่า การขึ้นอัตราภาษีแวตทำได้ยากช่วงเศรษฐกิจตอนนี้ แม้ว่าภาคเอกชนจะเริ่มมีความมั่นใจว่าเศรษฐกิจไทยในครึ่งปีหลังจะขยายตัวได้ดี เนื่องจากการเร่งลงทุนของรัฐบาลจำนวนมาก ทำให้ปีนี้ยังขยายตัวได้ 3%